b"\n_START_ARTICLE_\n\xc5\xbdupnija Portoro\xc5\xbe\n_START_SECTION_\nZgodovina \xc5\xbeupnije\n_START_PARAGRAPH_\nMed prvimi cerkvenimi redovniki, ki so pri\xc5\xa1li na zahodno obalo Istre, so bili benediktinci, na \xc5\xa1ir\xc5\xa1em obmo\xc4\x8dju dana\xc5\xa1njega Portoro\xc5\xbea so \xc5\xbee v 12. stoletju delovali \xc5\xa1tirje njihovi samostani, zelo veliko pa je bilo tudi cerkva. Med njimi najstarej\xc5\xa1a je bila cerkev sv. Marije Ro\xc5\xbenovenske (Madonna delle Rose, Sancta Maria Roxe, Maria delle Rose) iz za\xc4\x8detka 13. stoletja, ki je stala ob zalivu na obmo\xc4\x8dju dana\xc5\xa1njega naselja Fizine, pred Bernardinom. Koprski \xc5\xa1kof Paolo Naldini jo \xc5\xa1e leta 1700 omenja v svojem delu Corografia ecclesiatica o'sia descrittione della citt\xc3\xa0 e della dioscesi di Giustinopoli detto volgarmente Capo d'Istria, v prevodu Cerkveni krajepis  ali opis mesta in \xc5\xa1kofije Justinopolis, ljudsko Koper (COBISS), kot najve\xc4\x8djo, najbolj ljubko in pozornosti vredno. Po njej so leta 1251 Portoro\xc5\xa1ki zaliv poimenovali \xc2\xbbPortus Sanctae Mariae de Rosae\xc2\xab. Znano je, da je bila koncem 18. stoletja zapu\xc5\xa1\xc4\x8dena, o njej so izginile vse sledi, spomin nanjo ohranja le dana\xc5\xa1nje ime naselja Portoro\xc5\xbe/Portorose.  _NEWLINE_Leta 1968 je ustanovljena \xc5\xbeupnija Lucija-Portoro\xc5\xbe, za prvega \xc5\xbeupnika je bil imenovan Franc Prelc. Pred tem so ta del \xc5\xbeupnije Piran versko upravljali patri fran\xc4\x8di\xc5\xa1kani, ki so prihajali iz Pirana. Leta 1976 se je od skupne \xc5\xbeupnije lo\xc4\x8dila novoustanovljena \xc5\xbeupnija Lucija. Leta 2006 je portoro\xc5\xa1ko \xc5\xbeupnijo v upravo prevzel lucijski \xc5\xbeupnik Janez Kav\xc4\x8di\xc4\x8d. Od leta 2013 je \xc5\xbeupnik v Portoro\xc5\xbeu in Luciji, to je v obeh \xc5\xbeupnijah, Vinko Paljk.\n_START_SECTION_\nOpis \xc5\xbeupnije\n_START_PARAGRAPH_\n\xc5\xbdupnija Portoro\xc5\xbe obsega del obale Piranskega zaliva, obmo\xc4\x8dje strnjenega naselja in hotelskih kompleksov od meje z Lucijo proti Piranu do Bernardina, ki je meja z \xc5\xbeupnijo Piran in navzgor do Belega Kri\xc5\xbea in do \xc5\xa0entjan nad Portoro\xc5\xbeem, kjer poteka meja z \xc5\xbeupnijo Strunjan, na drugi strani Piranskega zaliva pa meji \xc5\xbeupnija na hrva\xc5\xa1ko \xc5\xbeupnijo Umag. Prav tako obsega tudi Vesno in obmo\xc4\x8dje tamkaj\xc5\xa1nje pozidave vse do magistralne ceste, ki iz  Lucije \xc4\x8dez Valeto poteka proti Strunjanu, Izoli in Kopru. \xc5\xbdupnija nima podru\xc5\xbenice, pa\xc4\x8d pa poteka ob\xc4\x8dasno bogoslu\xc5\xbeje v deloma ohranjenih ostankih nekdanje fran\xc4\x8di\xc5\xa1kanske samostanske cerkve sv. Bernardina Sienskega v hotelskem naselju Bernardin, naj omenimo tudi znamenje na Belem Kri\xc5\xbeu in kip Marije ubogih ob Koprski cesti. Ker je v \xc5\xbeupniji tudi italijanska skupnost, se za italijansko govore\xc4\x8de opravljajo obredi v njihovem jeziku, ob velikih praznikih se obhaja ma\xc5\xa1a dvojezi\xc4\x8dno. Za \xc5\xbeupnijo je zna\xc4\x8dilno veliko \xc5\xa1tevilo turistov, zato se zanje bogoslu\xc5\xbeje ob\xc4\x8dasno opravlja tudi deloma ali v celoti v nem\xc5\xa1\xc4\x8dini, angle\xc5\xa1\xc4\x8dini ali v katerem od drugih tujih jezikov."